[Innocentius Episcopus servus servorum Dei, venerabilibus fratribus Archiepiscopo Bituricensi, et ejus suffraganeis, ac dilectis filiis Abbatibus, Prioribus, Decanis, Archidiaconis, Archipresbyteris, Præpositis, et aliis Ecclesiarum Prælatis per Bituricensem Provinciam constitutis salutem et Apostolicam benedictionem. Non absque dolore cordis et plurima turbatione didicimus, quod ita in plerisque partibus Ecclesiastica censura dissolvitur, et Canonicæ sententiæ severitas enervatur, ut Religiosi et ii maximè, qui per Sedis Apostolicæ Privilegia majori donati sunt libertate, passim à malefactoribus suis injurias sustineant et rapinas, dum vix invenitur qui congrua illis protectione subveniat, et pro fovenda pauperum innocentia se murum defensionis opponat. Specialiter autem dilecti filii Abbas et fratres Monasterii Clun. tam de frequentibus injuriis, quàm de ipso quotidiano defectu justitiæ conquerentes, universitatem vestram litteris petierunt Apostolicis excitari: ut vos ita videlicet eis in tribulationibus suis contra malefactores eorum prompta debeatis magnanimitate consurgere, quod ab augustiis quas sustinent et pressuris vestro possint præsidio respirare. Ideoque universitati vestræ per Apostolica scripta mandamus atque præcipimus, quatinus illos, qui possessiones, vel res, seu domos prædictorum fratrum, vel hominum suorum irreverenter invaserint, aut ea injustè detinuerint, quæ prædictis fratribus ex Testato decedentium relinquuntur, seu in fratres ipsos, vel ipsorum aliquem, contra Apostolicæ Sedis indulta, sententiam excommunicationis aut interdicti præsumpserint promulgare, vel decimas de nutrimentis animalium suorum, spretis Apostolicæ Sedis privilegiis, extorquere; monitione præmissa, si Laici fuerint, publicè candelis accensis singuli vestrum in Diœcesibus et Ecclesiis vestris Excommunicationis sententia percellatis: si verò Clerici, vel Canonici regulares, seu Monachi fuerint, eos appellatione remota ab Officiis et Beneficiis suspendatis, neutram relaxaturi sententiam, donec prædictis fratribus plenariè satisfaciant, et tam Laici, quàm Clerici seculares, qui pro violenta manuum injectione in fratres eosdem vel ipsorum aliquem, Anathematis vinculo fuerint innodati, cum Diœcesani Episcopi litteris ad Sedem Apostolicam venientes ab eodem vinculo mereantur absolvi. Datum Lugduni. V. Idus Septembris. Pontificatus nostri anno VI.]